Sto godina modela T - auta koji je promijenio svijet - 2003-06-16
Automobilska kompanija Ford obilježava ove godine svoj stoti rodjendan. Američki inovator Henry Ford osnovao je kompaniju 16. juna 1903
Ford je dizajnirao automobil Model-T i proizvodni metod automatskog sklapanja automobila što je pomoglo da se promijeni način na koji su do tada ljudi putovali i radili. Vrhunac nešto produžene proslave stogodišnjice biće između 12. i 16. juna u sjedištu Forda u Dearbornu. I Munja o kojoj pjevaju Beach Boys jedan je od mnogih modela automobila Fordove proizvodnje koji su pobuđivali maštu ljudi. Decenijama su ti automobili inspirisali putnike i dovodili do stvaranja nostalgičnih klubova zaljubljenika i kako kaže glasnogovornik manifestacije obilježavanja stogodišnjice Forda Jon Nens oni će biti jedna od atrakcija na proslavi. NENS: Ovdje će biti preko 3 200 klasičnih modela automobila. Dolaze ljudi iz cijeloga svijeta. Jedan gospodin dolazi iz Argentine u Fordu iz 1952. god. Imamo ovdje zaljubljenike automobila sa svih strana. Među te ljude spadaju ne samo članovi porodice Ford koja se kroz nekoliko generacija još uvijek nalazi na čelu ove kompanije, zatim zaposleni u Fordu kao i fanatični obožavatelji kao što je Joss Sanderson. On je godinama zaljubljenik u model T i organizovao je automobilski karavan koji je za mjesec dana prešao udaljenost od gotovo 5 000 kilometara između Californije do Michigena. U karavanu su se nalazila 43 automobila model T od kojih su neki bili stari oko 90 godina. Govoreći u Sioux Cityu, savezna država Iowa, Joss Sanderson objašnjava šta je zabavno u laganoj vožnji u modelu T. SANDERSON: Ako se vozite 35 milja na sat onda možete da vidite stvari koje obično ne vidite, kao što smo moja supruga i ja jučer vidjeli fazane. Na jezeru smo zatim vidjeli dabra. Ford je model T počeo izrađivati 1908. god. On je momentalno postao hit i kompanija ga je uskoro počela sastavljati na pokretnoj traci gdje svaki radnik ugrađuje samo jedan određeni dio u automobil dok oni jedan za drugim prolaze trakom. Russ Banham, autor ilustrovane knjige pod nazivom ” Stoljeće Forda” kaže da je cilj Henrya Forda bio da proizvede vozilo koje sebi mogu priuštiti prosječni potrošači. BANHAM: Kada je 1903. god. Henry Ford osnovao kompaniju, jedan od milion i po Amerikanaca posjedovao je automobil. Deset godina kasnije svaki osamstoti Amerikanac imao je kola i to najčešće model T. Kada je Ford osnovao svoju kompaniju, automobili su na tržištu koštali po 3 hiljade dolara. Model T iz 1914. god., koštao je 260 dolara. Dakle, po prvi put Amerikanci sa prosječnim primanjima mogli su sebi priuštiti kupovinu automobila. Mada se Fordovo ime vezuje za neke od najpopularnijih modela automobila dvadesetog vijeka bilo je modela koji su se pokazali kao potpun promašaj. Neki od tih modela su doživjeli neuspjeh jer su se pokazali kao nesigurni na cesti, drugi opet iz prostog razloga što se vozačima nije sviđao njihov izgled. Jedan od najvećih neuspjeha bio je model iz pedesetih godina nazvan Edsel po imenu sina Henrya Forda. BANHAM: Mnogi smatraju da je razlog nepopularnosti ovog modela bio veoma loš dizajn. U startu se pokazalo da ima mehaničkih nedostataka. Mjenjač je funkcionisao na principu pritiska na dugme i stalno je dolazilo do kvarova. Ironija je da je model imenovan po Edselu Fordu koji je bio briljantan auto-dizajner, dakle imate jednog velikog auto-dizajnera po kojem je ime dobio jedan od najružnijih i najlošijih automobila. Dvije decenije kasnije Ford i drugi američki proizvodjači automobila suočili su se sa još većom krizom kada je među Amerikancima počela da raste zabrinutost u vezi sa potrošnjom goriva i zagađivanjem zraka. BANHAM: Japanci su bili u stanju da proizvedu jeftine automobile male potrošnje. Bojim se da su se Ford, GM i Chrysler kasno uključili u tu igru. Kompanija se tek 1986. god sa modelom Ford Taurus uspjela vratiti u igru. Devedesetih godina novi modeli osvojili su srca vozača. Veliki teški kamioneti su sve popularniji i glasnogovornik Forda Jon Nens kaže da je serija F kamioneta najpopularniji proizvod ove kompanije širom svijeta. Tokom proslave svoje stogodišnjice Ford također predstavlja nešto za što se nada da će biti slijedeći glavni trendovi uključujući tu fordov model MA. Jon Nnens kaže, vozači ga svojeručno sastavljaju: Nens: Dobijete ga kao komplet i možete mu dati izgled kakav vi želite i opremiti ga opremom po svojoj želji. Ukoliko želite da ima dva sjedišta stavite dva sjedišta. Želite četiri, stavite četiri. Ukoliko želite da ima krov, postavite mu krov. Napravljen je od prerađenih materijala i motor je dizajniran tako da nema opasnosti po prirodno okruženje. Kompanija Ford će do kraja godine nastaviti sa obilježavanjem stogodišnjice svog postojanja, a završna manifestacija će biti održana 17. decembra u Kitty Hawku savezna država Sjeverna Karolina. Odatle su braća Wright iste 1903. god. izvela svoj prvi uspješan let avionom. Zajednička proslava će biti podsjećanje na godinu kada je jedan nepoznati inovator osnovao auto-kompaniju, dok su druga dvojica poletjela avionom i otpočela novu eru u načinu putovanja.